GJYKATA EVROPIANE E TË DREJTAVE TË NJERIUT
SEKSIONI I TRETË

VENDIM
Kërkesa nr. 40492/20
Sabri HOXHA
kundër Shqipërisë

Gjykata Evropiane e të Drejtave të Njeriut (Seksioni i Tretë), e mbledhur më 16 shtator 2025, si Komitet i përbërë nga:
 Úna Ní Raifeartaigh, President,
 Darian Pavli,
 Mateja Đurović, gjyqtarë,
dhe Olga Chernishova, zëvendëskancelar i Seksionit,
Duke pasur parasysh:
kërkesën (nr. 40492/20) kundër Republikës së Shqipërisë të depozituar në Gjykatë sipas nenit 34 të Konventës për Mbrojtjen e të Drejtave dhe Lirive Themelore të Njeriut (Konventa) më 31 gusht 2020 nga shtetasi shqiptar z. Sabri Hoxha (“kërkuesi”), i lindur në vitin 1971, me banim në Tiranë dhe që u lejua të përfaqësojë veten përpara Gjykatës;
vendimin për të njoftuar qeverinë e Shqipërisë (qeveria) të përfaqësuar nga agjenti z. O. Moçka, Avokat i Përgjithshëm i Shtetit, për ankimin në lidhje me mungesën e arsyetimit të vendimit të Gjykatës Administrative të Apelit dhe për të shpallur të papranueshme pjesën tjetër të kërkesës;
parashtrimet e palëve;
Pas diskutimit, vendosi si më poshtë:
OBJEKTI I ÇËSHTJES
1. Kërkesa ka të bëjë me proceset përpara gjykatave administrative, të nisura nga kërkuesi kundër punëdhënësit të tij të mëparshëm, ku kundërshton shkarkimin e tij dhe kërkon dhënien e pagave për një periudhë të caktuar. Gjykata e shkallës së parë i pranoi pjesërisht pretendimet e kërkuesit dhe rrëzoi kërkesat e mbetura.
2. Bazuar në ankimin e kërkuesit, Gjykata Administrative e Apelit la në fuqi vendimin e shkallës së parë pjesërisht dhe e përmbysi atë pjesërisht.
3. Kërkuesi ankohet sipas nenit 6 që gjykimi ishte i padrejtë sepse gjykata e apelit nuk dha ndonjë arsye për rrëzimin e kërkesave të tij.
4. Vendimi përfundimtar në këto procese u mor nga Gjykata Kushtetuese më 29 janar 2020. Ai ju njoftua kërkuesit më 3 shkurt 2020.
5. Kërkuesi më pas depozitoi një ankim tjetër kushtetues për të kundërshtuar vendimin e Gjykatës Kushtetuese. Më 29 prill 2020, Gjykata Kushtetuese shpalli të papranueshme kërkesën e dytë kushtetuese të kërkuesit me arsyen që nuk ishte e mundur të kundërshtohej vendimi i saj përfundimtar i datës 29 janar 2020. 
VLERËSIMI I GJYKATËS
6. Gjykata vëren që Gjykata Kushtetuese e mori vendimin përfundimtar në këtë çështje më 29 janar 2020. Qeveria parashtroi që ky vendim i ishte njoftuar kërkuesit më 3 shkurt 2020, fakt ky që kërkuesi nuk e kundërshtoi. Kërkuesi depozitoi kërkesën e tij përpara Gjykatës më 31 gusht 2020, jashtë afatit kohor 6-mujor. Ankimi i dytë kushtetues i kërkuesit, që kundërshtonte vendimin e Gjykatës Kushtetuese, nuk ishte një mjet ligjor që duhej shteruar.
7. Në këto rrethana, kërkesa është depozituar jashtë afatit dhe duhet të refuzohet në përputhje me nenin 35 §§ 1 dhe 4 të Konventës.
Për këto arsye, Gjykata, unanimisht,
Shpall kërkesën të papranueshme.
Bërë në gjuhën angleze dhe njoftuar me shkrim më 9 tetor 2025.
 {nënshkrimi_p_1} {nënshkrimi_p_2}
 Olga Chernishova 

